Ekteskapelige forskjeller

– tempo, takt og tone

*Jeg klarer ikke å motstå henne. Som to magnetiske motpoler sitter vi klistret til hverandre. Vi er som ild og vann. lever som i en symbiose. Jeg elsker det. Hun elsker det. Vi er ulike og tiltrekkes av det. Men, med tiden fører forskjellene med seg større utfordringer enn forventet. Kommunikasjonen låser seg. Og på et tidspunkt, en gang, så umerkelig drastisk går vi stille hver til vårt. Det er som musikken har stoppet opp og man har begynt å spille på hver vår sang.*

Når ulike folk er sammen over tid, er det vel nettopp det som kan skje. Dersom vi ikke faktisk gjør noe med det. Når vi unnlater å komme inn på linje igjen, inn i den samme sangen, inn i et samme stykke, inn i det samme partituret. Det går an å velge seg inn, eller gjør det det? Tar det for mye energi og krefter å finne tilbake til en felles sang? Er livet langt nok til å gjøre en slik retur-reise? Er det verdt det? Noen vil si ja. Andre vil si nei, gå videre, fortsett der dere er nå. Det er kanskje ikke noe fasitsvar på dette? Noen hevder å ha svar, mens andre lar det stå helt åpent til den enkelte. Jeg vet sannelig ikke. Det skal noe til å komme seg videre hver for oss og det skal noe til å finne veien inn sammen igjen.

Temposvingninger

Jeg legger merke til at noen snakker hesblesende mye, mens andre snakker sakte og nesten ikke? Jeg ser hvordan noen spiller sin raske musikk? Det går unna i et forrykende tempo. Det er som et høyhastighets supersonisk tog som stryker avgårde gjennom landskapet uten å stoppe før det er kommet helt fram til sin destinasjon, mange mil unna. På veien har man ikke rukket å få med seg så alt for mye underveis, noen glimt kanskje av omgivelsene og kanskje en kopp kaffe. Andre spiller musikkstykker som går sakte og rolig, kanskje med mer inderlighet og innlevelse. Her tar man det mer med ro, mer som et lokaltog. Hver stasjon underveis får et besøk og reisen blir full av detaljerte inntrykk. Her blir det tid til både kaffe, kaker og gode måltid underveis. Det kan jo være at det da stopper helt opp. Disse to verdenene ser ut til å være vanskelig å kombinere, i hvert fall samtidig. Noen vil si at det er umulig. Kanskje er det det. Kanskje kan man bytte på, at man gjennom respekt for hverandre velger å gjøre begge reisene sammen. Jeg tror det ligger en løsning i å snakke sammen, men noen ganger kan vi snakkes oss i hjel også.

Takt etter takt

Jeg tenker at det er et bra utgangspunkt å forholde seg til samme takt samtidig og at det er avgjørende for samklangen. Når vi ikke er innenfor samme takt virker alt ute av synk og så lite A4-aktig. Samtidig undrer jeg på om vi noen gang er i takt mer enn sporadisk og tilfeldig. Kanskje er det greit, som i jazzens verden. Der virker alt så tilfeldig. Går vi den nærmere i sømmene er det en del regler som ligger under og styrer samspillet. En av grunnpilarene i jazzen og i mye annet samspill bygger på det å lytte til hverandre og ta hensyn til resten av gruppen. Jeg er jo ingen guru på feltet, kun en amatør som har spilt i ulike sammenhenger, men det kan kanskje være noe i å trekke paralleller til å leve sammen med våre forskjeller.

Jeg registrerer at noen får det til å fungere uten å være i samme takt hele tiden. Noen tar en pause fra hverandre en stund. Det er mange som lever på andre måter i dag, enn før. Noen lever som sambo. Andre har hvert sitt hjem og treffes som kjærester. Uansett, for å få det til å fungere må man ta hensyn til og bli enige om hva vi skal og når. Hva hører til hvor? I denne takten lever vi sammen og gjør det vi liker sammen, vi spiller og leker oss, vi er to om det. I andre takter kan dens ene fravær være greit, når det er avtalt og den andre ikke går under av det, og ikke kommer tilbake i stykket fra tid til annen.

Den ene kan komme lenger ut i partituret enn den andre, eller avslutte før den andre. En viss konvergens behøves. Kan være som toget og hjulene som slår mot skinnene, ka-dunk, ka-dunk. Den ene følges av den andre. Det er når slagene kommer så mye ut av synk at det er verdt å virkelig ta tak i situasjonen. Når man hører lyden ka….dunk, deretter ka …….. dunk, stadig større avstand, og det er som det er noe galt med toget, når hjul og skinner usynkront lager og uttrykker sine lyder. Når den ene begynner på verset og den andre på refrenget.

Toner å lytte etter

Det går an å være tonedøv, har jeg hørt. Det vil si, jeg har faktisk opplevd gjennom livet i kor, band og andre musiske sammenhenger å ha hørt én person ikke kunne treffe sangtonene så den klang godt sammen med resten, hva enn jeg mener med å klinge godt menes. Kanskje har andre hørt undertegnede som tonedøv fra tid til annen også. Store Medisinske Leksikon definerer dette som en del av begrepet amusi, umusikalsk. Det er som å være døv for tone(r).

Noen ganger kan disharmoni være en del av det hele, skape en forventning for det som kommer, som en del av et større hele, og gjøre det hele mer spennende og levende. Det fungerer bra fra tid til annen. For de mest drevne kan det fungerer godt i større utstrakt bruk som hos jazz-musikere, som spiller på atonalitet i større utstrekning. Her kombineres ulike skalaer, modaliteter og uttrykk over en lav sko. Her brukes alle midler for å gjøre fremføringen morsom å fremføre og være i, og for å gi samspillere noe spennende og motiverende å spille videre på. For de fleste av oss er det et stykke til vi er der og må nøye oss med popmusikk, rock, country eller klassisk musikk for den del. For å nevne noen kjente genre. Alle med sine forskjellige uttrykk og rimelige faste forventede rammer.

Toner kan virke falsk i seg selv, men ved at vi kjenner den som spiller og kan ane dens hensikt, tar vi tonen til oss og gir tilbake på en elskverdig måte.

En ny start

Skal vi velge en å være sammen med – kan det virke som det er lurt å ikke se seg blind på den store tiltrekningskraften som rår, og ta seg tid til å sjekke ut litt mer på forhånd. Er vi like på de grunnleggende tingene og verdiene i livet? Det kommer tilstrekkelig antall gnisninger som det er, om man ikke skal måtte håndtere store fundamentale ulikheter også. Uansett, når atonaliteten kommer så tenker jeg det er verdt å ta det på alvor og bruke det for det det er verdt.

Når ulike folk er sammen over tid, er det som om noe uhåndgripelig skjer. Vi lærer ikke så mye om det på forhånd. For det meste må det læres gjennom å praktisere livets skole. Andre skjønner det mer intuitivt, kanskje. Noen har lærere, foresatte eller foreldre som overfører kunnskap. Uansett, det skjer. Det skjer dersom vi ikke faktisk gjør noe med det, bevisst eller ubevisst. Ulikhetene i større mon for noen av oss, og mindre mon for andre.

Det går an å velge seg inn, eller gjør det det? Kan det noen ganger være for sent? Tar det for mye energi og krefter å finne tilbake til en felles sang? Er livet langt nok til å gjøre en slik retur-reise? Er det verdt det? Noen vil si ja. Andre vil si nei, gå videre, fortsett der dere er nå. Det er kanskje ikke noe fasitsvar på dette? Noen hevder å ha svar, mens andre lar det stå helt åpent. Uansett, det skal noe til å komme seg videre på egenhånd og det skal også noe til å komme seg inn i den samme låta igjen.

Jeg har noen ganger vært med å sunget i kano. Altså ikke ute i villmarken, men kano som i en musikalsk måte å fremføre sang sammen. Det vil si å synge forskjellige, eller like med en tidsforskyvning, sanger som likevel hører bra sammen. Disse må ha forstått kunsten av å spille sammen på tvers av tempo, takt og tone. Det er som noen har forstått og kommet til et ekspertnivå på feltet. Og de av oss som ønsker dette nivået, kan se med misunnelse på dem, eller gå inn for å lære oss faget fra bunn av. Det sies at det aldri er for sent å begynne.

Oppsummering

Går det an å gi noen råd for å håndtere ulikheter? Det kommer så mye an på. An på omstendighet, sammenheng og forutsetning. Hvem er vi? Hva vil vi? Hvor vil vi? Hvorfor? Noen generelle råd blir lite nyttig. Og spesifikke råd kan jeg ikke gi når jeg ikke kjenner din situasjon. Og hvem er vel jeg til å gi råd til noen, som strengt talt kun bærer på erfaringer, har lest noen bøker og vært i samtaler med folk. Det jeg eventuelt skulle kunne trekke ut må være for min egen del, som en foreløpig lærdom i påvente av nye erfaringer og ny innsikt.

Temporåd

Spill på hverandres ulikheter. Som en vekselvirkning mellom raskt og sakte. Sette pris på ditt eget tempo og gjør et nummer ut av det i positiv forstand. Lev i ditt tempo. Da kan livet bli verdt å leve. Ta pulsen på egen tilværelse. Kjenn etter og vær tilstede. Lær deg å spille både sakte og fort. På den måten kan du tilpasse deg når du trenger det. Men husk at det er bare du som kan ta vare på ditt eget tempo og samkjøre det ytre med ditt eget indre.

Taktråd

Finn ut av det sammen. Spill gjerne forskjellige instrumenter. Det gjør lydbildet så flott. Det er ulikhetene som gir det lille ekstra i tilværelsen. Spill gjerne sammen, aller helst sammen. Mye. Øv sammen. Ikke forsøk å forandre den andre. Se hva du kan gjøre. Snakk sammen. Forbered hverandre. Si: nå står jeg over denne takten og kommer tilbake inn i stykket i neste takt”. Bli ikke bare borte. Så kan den andre fortsette på stykket, samspillet. Sier du i fra på forhånd blir ting enklere for begge parter.

Toneråd

Hør mer enn du snakker. Lytt. Både til deg selv og den andre. Hva kan du tilføre? Som bygger lydbildet, som gjør det bedre, mer fyldig, løfter og motiverer for videre spilling. Se atonalitet som det det er. En spenning som venter på en forløsning. Gjør ulikheter til muligheter til nye steg videre. Inn i et annet landskap. Tilbake til der dere var. Bruk det til deres fordel, til å gjøre hverdag til fest. Dette samspillet er selve livet. Tonene som flyter oss i mellom. Det synger både innvendig og utvendig. Alt kan brukes til noe fornuftig og kjærkomment. Gjør det til et livsmotto å sette pris på spenningsfelt som oppstår, la dem få utfolde seg og sørg for å komme i havn og videre sammen.